
ДАРЫ КАРАЖАТЫН МЕДИЦИНАДА КОЛДОНУУ БОЮНЧА 
НУСКАМА

НЕОГЛОБИН

Соодадагы аталышы
Неоглобин
Эл аралык патенттелбеген аталышы
Темир (III) гидроксиди полималтоз комплекси
Дарынын түрү
Чайноочу таблеткалар
Курамы
Ар бир чайноочу таблетка төмөнкүлөрдү камтыйт:
Темир (III) гидроксиди элементардык темирге барабар полималтоза комплекси...................................................................................................................100 мг
Фолий кислотасы.................................................................................................1,0 мг
Көмөкчү заттар: 
Гранула түрүндөгү микрокристаллдык целлюлоза, натрий цитраты, натрий хлориди, маннитол, тазартылган тальк, магний стеараты, аспартам, кургак шоколад жыпар жыт бергичи.
Сүрөттөмөсү
Каптамасыз кочкул күрөң түстөгү эки жагы томпоюп чыгып турган чайноочу таблеткалар, эки жагы тегиз.
Фармадарылык тобу
Кан жаратууга жана канга таасир этүүчү препараттар. Аз кандуулукка каршы препараттар. Темир препараттары. Курамында фолий кислотасы менен айкалышкан темир препараттары. Темир (III) гидроксид полимальтоза комплекси.
ATX коду: B03AD04
Фармакологиялык таасири
Фармакодинамикасы
Темир (III) гидроксид полимальтозатында көп ядролуу темир (III) гидроксиди сыртынан көптөгөн коваленттик байланышкан полимальтозат молекулалары менен курчалган, бул жалпы орточо молекулярдык салмагын болжол менен 50 кДа камсыз кылат. Неоглобин препаратынын активдүү затынын түзүлүшү ферритин белогунун өзөгүнүн түзүлүшүнө окшош - темирдин физиологиялык топтолуусу. Темир (III) гидроксид полимальтозаты туруктуу жана физиологиялык шарттарда көп сандагы темир иондорун бөлбөйт. Өлчөмүнө байланыштуу темир (III) гидроксид полимальтозатынын былжырлуу чел аркылуу диффузия деңгээли алты суулуу темир (II) комплексине салыштырмалуу болжол менен 40 эсе аз. Темир (III) гидроксид полимальтозат комплексинин курамына кирген темир ичегиде активдүү сиңет. Неоглобин препаратынын гемоглобиндин курамын нормалдаштыруу жана темир топтолуусун толуктоо натыйжалуулугу плацебо-контроль же активдүү салыштыруу препаратын колдонуу менен көптөгөн рандомизацияланган контролдонуучу клиникалык изилдөөлөрдө далилденген, алар чоңдордо жана ар кандай темир топтолуусу бар балдарда жүргүзүлгөн.

Фармакокинетикасы
Сиңирүү
Темир (III) гидроксид полимальтозатынан алынган темир көзөмөлдөнгөн механизмге ылайык сиңирилет. Препаратты колдонгондон кийин сары суудагы темирдин көбөйүшү гемоглобинге сиңүү катары өлчөнгөн темирдин жалпы сиңиши менен байланыштуу эмес. Радиоизотоптук белгиленген темир (III) гидроксид полимальтозаты менен жүргүзүлгөн изилдөөлөр темирдин эритроциттерге кириши менен организмдеги темирдин көлөмүнүн ортосунда күчтүү байланыш бар экенин аныктады. Темир (III) гидроксид полимальтозатынан темирдин сиңүүсүнүн максималдуу активдүүлүгү он эки эли ичегиде жана ичке ичегиде байкалат. Ичип кабыл алууга арналган башка темир препараттары сыяктуу эле, темир (III) гидроксид полимальтозатынан темирдин салыштырмалуу сиңүүсү, гемоглобинге сиңүү катары аныкталган, темирдин дозасы жогорулаган сайын төмөндөйт. Мындан тышкары, темирдин жетишсиздигинин деңгээли (атап айтканда, кандын сары суусундагы ферритиндин концентрациясы) менен сиңген темирдин салыштырмалуу көлөмүнүн ортосунда байланыш байкалган (б.а., темирдин жетишсиздиги канчалык күчтүү болсо, салыштырмалуу сиңүү ошончолук жакшы болот). Аз кандуулук менен ооруган бейтаптарда темир (III) гидроксид полимальтозатынан темирдин сиңүүсү темир туздарынан айырмаланып, тамак-аштын катышуусунда жогорулаган.
Бөлүштүрүү
Ашказан ичеги жолунан (АИЖ) сиңген темир канга өтөт, ал жерде дароо трансферрин менен байланышат. Трансферрин менен байланышкан темир керектүү жерлерге же боор жана көк боор сыяктуу сактоочу органдарга бөлүштүрүлөт. Темир (III) гидроксид полимальтозатынан сиңгенден кийин темирдин бөлүштүрүлүшү кош изотоптук техниканы (55Fe жана 59Fe) колдонуу менен изилденген. 
Метаболизм
Сордурулган темир трансферрин менен байланышып, сөөк чучугунда гемоглобиндин синтези үчүн колдонулат же негизинен боордо сакталып, ферритин менен байланышат. Темирдин көпчүлүк бөлүгү сөөк чучугунда эритропоэз учурунда кычкылтекти ташуучу гемоглобин белокторго кирет же ферритин түрүндө сакталат. Эритроциттерден чыккан темир алардын жашоо циклинин аягында кайра иштетилет. Полимальтозанын ажыроо продуктулары (мальтоза жана глюконат) глюкозага айланат, ал аралык метаболизмде колдонулат. 
Бөлүп чыгаруу 
Сордурулбаган темир заң менен бөлүнүп чыгарылат.

Колдонууга көрсөтмөлөр
· темир жетишсиздигин анемиясыз дарылоо (жашыруун темир жетишсиздиги) жана темир жетишсиздигинин клиникалык түрдө аныкталган аз кандуулук.
· темирге болгон муктаждыктын жогорулашына байланыштуу шарттар (кош бойлуулук, лактация, донордук, интенсивдүү өсүү мезгили, вегетариандык, улгайган курак).

Колдонуу жолу жана дозасы
Препарат ичүүгө тамак учурунда же тамактан кийин дароо кабыл алынат. 100 мг чайноочу таблеткаларды чайнап же толугу менен жутуп алса болот. Суткалык дозаны бир нече кабыл алууга бөлсө болот же бир эле жолу кабыл алса болот. Препараттын дозасы жана дарылоонун узактыгы темирдин жетишсиздигинин деңгээлине жараша болот. 
12 жаштан жогору балдарда жана чоңдордо темир жетишсиздиктен келип чыккан аз кандуулукту дарылоо гемоглобиндин деңгээли нормалдашканга чейин 3-5 ай бою суткасына/ 100дөн 300 мгга чейин темир (1-3 таблетка) дайындалат. Андан кийин темир камдарын толуктоо максатында аз кандуулуксуз темир жетишсиздиги учуру үчүн сүрөттөлгөн дозада дарылоону бир нече жума бою улантуу керек. 12 жаштан жогору балдарда жана чоңдордо аз кандуулуксуз темир жетишсиздигин дарылоо 1-2 ай бою күнүнө 100 мг (1 таблетка) дайындалат. Неоглобин препараты, 100 мг чайноочу таблеткалар, 12 жашка чейинки балдарга сунушталбайт. Неоглобиндин 10 мг/мл сироп дары формасы бул жаш курактык топто сунушталган дозаны кабыл алуу үчүн жакшыраак ылайыктуу.
Кыйыр таасирлери
Төмөндө тизмеленген жагымсыз реакциялар органдардын жана системалардын жабыркашына жана пайда болуу жыштыгына ылайык көрсөтүлгөн. Пайда болуу жыштыгы төмөнкүдөй аныкталат: абдан тез-тез (≥1/10), тез-тез (≥1/100 жана <1/10), көп эмес (≥1/1000 жана <1/100), сейрек (≥1/10000 жана <1/1000), абдан сейрек (<1/10000, айрым учурларды кошо алганда). 
Неоглобин препаратын клиникалык изилдөөлөрдүн жүрүшүндө, ошондой эле постмаркетингдик изилдөөлөрдүн алкагында колдонуудан кийин аныкталган төмөнкү жагымсыз реакциялар жөнүндө билдирилген: 
Нерв системасынын тарабынан: көп эмес - баш оору. 
Тамак сиңирүү системасынын тарабынан: абдан тез-тез - заңдын түсүнүн өзгөрүшү1; тез-тез - диарея, жүрөк айлануу, ичтин оорушу2, ич катуу; көп эмес - кусуу3, тиш эмалынын түсүнүн өзгөрүшү, гастрит. 
Тери жана тери астындагы ткандар тарабынан: көп эмес - кычышуу, исиркек5,6, бөрү жатыш6, эритема6. 
Сөөк-булчуң системасынын тарабынан: сейрек - булчуңдардын карышуусу4, миалгия. Лабораториялык көрсөткүчтөрдүн четтөөлөрү: Маалымат жок. 
1 Заңдын түсүнүн өзгөрүшү мета-анализде азыраак кездешүү жыштыгы менен белгиленген, бирок бул жалпысынан оозеки темир менен дарылоодо пайда болгон жакшы изилденген реакция. Ушуга байланыштуу бул жагымсыз реакцияга “абдан тез-тез” кездешүү жыштыгы ыйгарылган. 
2 Төмөнкүлөрдү камтыйт: ичтин оорушу, диспепсия, эпигастралдык аймактагы ыңгайсыздык, ичтин көбүшү. 
3 Төмөнкүлөрдү камтыйт: кусуу, кекирик. 
4 Төмөнкүлөрдү камтыйт: эрксиз булчуңдардын жыйрылышы, тремор. 
5 Төмөнкүлөрдү камтыйт: бөртмө, макулездук бөртмө, везикулездук бөртмө. 
6 Постмаркетингдик мезгилде бааланган кездешүү жыштыгы <1/491 бейтаптарда (95% ишенимдүү аралыктын жогорку чеги) белгиленген жагымсыз реакциялар.

Каршы көрсөтмөлөр
· темир (III) гидроксиди полималтозуна же кандайдыр бир көмөкчү заттарга белгилүү жогорку сезгичтүүлүк;
· темирди ашыкча жүктөө (мисалы, гемосидероз жана гемохроматоз);
· темирди жок кылуунун бузулушу (мисалы, коргошун аз кандуулук, сидерохрестикалык аз кандуулук, талассемия);
· темирдин жетишсиздиги менен байланышпаган аз кандуулук (мисалы, В12 витамининин жетишсиздигинен келип чыккан гемолитикалык аз кандуулук же мегалобластикалык аз кандуулук);
· 12 жашка чейинки курактагыбалдар (бул курактык топто кичине дозаларды дайындоо зарылдыгына байланыштуу Неоглобин, 10 мг/мл сиропун колдонуу сунушталат).

Өзгөчө көрсөтмөлөр
Неоглобин препаратын кабыл алуу кант диабети менен ооруган бейтаптардын инсулинге болгон суткалык муктаждыгына таасир этпеши керек деп болжолдонууда. 1 чайноочу таблеткада 0.04 НБ бар. Жугуштуу оорулар же залалдуу шишиктер аз кандуулукту пайда кылышы мүмкүн. Темирди оорунун негизги себебин жоюлгандан кийин гана ичүүгө болот, ошондуктан дарылоонун пайдасы менен тобокелдигинин катышын аныктоо керек. Неоглобин препараты менен дарылоо учурунда заңдын кара түскө боёлушу мүмкүн, бирок бул клиникалык мааниге ээ эмес. Неоглобинди темир менен ашыкча жүктөлбөө үчүн кайталап кан куюлгандан кийин бейтаптарга этияттуулук менен колдонуу керек.

Кош бойлуу жана эмчек эмизүү учурунда колдонуу
Кош бойлуулук
Кош бойлуулуктагы аз кандуулукту дарылоодо Неоглобин препаратын ичүү аркылуу терапиялык дозада кабыл алгандан кийин олуттуу жагымсыз таасирлер тууралуу билдирүүлөр азыркы убака чейин түшкөн жок. Жаныбарларга жүргүзүлгөн изилдөөлөрдүн жыйынтыгы түйүлдүк жана эне үчүн кооптуулукту көрсөткөн жок. Кош бойлуулуктун I үч айлыгында Неоглобин препаратын колдонуу боюнча клиникалык изилдөөлөрдүн маалыматтары жок (препарат II жана III үч айлфкта гана колдонулат). Кош бойлуулуктун I үч айлыгы аяктагандан кийин кош бойлуу аялдарда жүргүзүлгөн изилдөөлөрдө Неоглобиндин энелерге жана/же жаңы төрөлгөн ымыркайларга карата эч кандай жагымсыз таасирлери аныкталган жок. Буга байланыштуу Неоглобин препаратын колдонууда түйүлдүккө жагымсыз таасири тийиши күмөн.
Эмчек эмизүү мезгили
Адамдын эмчек сүтүндө лактоферрин менен байланышкан темир бар. Темир (III) гидроксиди полималтозунан эне сүтүнө өтүүчү темирдин саны белгисиз. Бала эмизген аялдардын Неоглобин препаратын колдонуу балага жагымсыз таасирин тийгизиши күмөн.
Алдын алуу этияттуулук чарасы катары төрөт курагындагы аялдар, кош бойлуу мезгилиндеги аялдар жана эмчек эмизген аялдар Неоглобин препаратын дарыгер менен кеңешкенден кийин гана кабыл алышы керек. Пайда жана кооптуулук катышына баа берүү сунушталат.

Балдарда колдонуу 
Препаратты 12 жашка чейинки курактагы балдарда колдонууга каршы көрсөтүлгөн.
Транспорт каражаттарын айдоо жана механизмдерди башкаруу жөндөмдүүлүгүнө таасири
Маалыматтар жок. Неоглобин препаратын транспорт каражаттарын айдоо жана механизмдерди башкаруу жөндөмдүүлүгүнө таасир этиши күмөн.

Ашыкча доза
Неоглобин препаратынын ашыкча дозасы болгон учурда темирдин (III) гидроксидинин полималтозунун аз уулуулугуна жана темирдин контролдонуучу кабыл алынышына байланыштуу темирди ашыкча жүктөө же интоксикациялоо мүмкүн эмес. Өлүмгө алып келген атайылап уулануу учурлары катталган эмес.

Дарылардын өз ара аракеттенүүсү
Темир (III) гидроксид полимальтозатынын тетрациклин жана алюминий гидроксиди менен өз ара аракеттешүүсү изилденген. Тетрациклиндин сиңүүсүнүн олуттуу төмөндөшү байкалган жок. Тетрациклиндин кан плазмасындагы концентрациясы эффективдүү деңгээлден төмөн түшкөн жок. Темир (III) гидроксид полимальтозатынан темирдин сиңүүсү алюминий гидроксидинин же тетрациклиндин таасири астында төмөндөгөн жок. Ошентип, темир (III) гидроксид полимальтозатын тетрациклин жана башка фенолдук кошулмалар, ошондой эле алюминий гидроксиди менен бир убакта колдонсо болот. Келемиштерде тетрациклин, алюминий гидроксиди, ацетилсалицил кислотасы, сульфасалазин, кальций карбонаты, кальций ацетаты жана кальций фосфаты D3 витамини, бромазепам, магний аспартаты, D-пеницилламин, метилдопа, парацетамол жана ауранофин менен айкалыштырылып колдонулган изилдөөлөрдө темир (III) гидроксид полимальтозаты менен өз ара аракеттешүүсү аныкталган жок. Ошондой эле, темир (III) гидроксид полимальтозатынын тамак-аш компоненттери, мисалы, фитин кислотасы, кымыздык кислотасы, таннин, натрий альгинаты, холин жана холин туздары, А витамини, D3 витамини жана Е витамини, соя майы жана соя уну менен өз ара аракеттешүүсү байкалган жок. Бул жыйынтыктар темир (III) гидроксид полимальтозатын тамак учурунда же андан кийин дароо кабыл алууга болоорун көрсөтөт. Препаратты кабыл алуу заңдагы жашыруун канды аныктоонун натыйжаларына таасир этпейт (гемоглобинди селективдүү аныктоо менен), ошондуктан дарылоону токтотуунун кереги жок. Парентералдык жол менен киргизүү үчүн темир препараттарын жана ичүүгө арналган препараттарды бир убакта колдонуудан качуу керек, анткени ичүү аркылуу кабыл алынган темирдин сиңүүсү жайлайт.

Таңгак
10 таблетка алюминий блистерге салынат. 3 блистер медицинада колдонуу боюнча нускамасы менен бирге картон кутуга салынат.

Сактоо шарттары
Препаратты баштапкы таңгагында, кургак, жарыктан корголгон жерде 30°С дан ашпаган аба табында сактоо керек.
Балдар жетпеген жерде сактаңыз!

Жарактуулук мөөнөтү
Жарактуулук мөөнөтү - 2 жыл. Таңгакта көрсөтүлгөн жарактуулук мөөнөтү аяктагандан кийин колдонбоңуз.

Дарыканалардан берүүнүн шарттары
Препарат рецепт боюнча берилет

Каттоо күбөлүгүнүн ээси
Omnicals Pharma Pvt. Ltd., Индия

Өндүрүүчү
Baroque Pharmaceuticals Pvt. Ltd., Индия

